MATE Rimac postao je najbogatiji čovjek u Hrvatskoj nakon što su u njegovu kompaniju ušli Hyundai i Kia.

Ekonomist Ivica Brkljača izračunao je, prema informacijama o vlasničkoj strukturi koje je iznio sam Rimac, da Rimac Automobili vrijede 4,3 milijarde kuna. Kako Rimčev udio iznosi tek nešto manje od 50 posto, to je iznos od oko dvije milijarde kuna, što ga svrstava na sam vrh ljestvice najbogatijih ljudi u Hrvatskoj.

Preko 4,3 milijarde kuna

“U nedavnom intervjuu povodom vijesti kako su Hyundai i Kia odlučili uložiti 80 milijuna eura u Rimac Automobile, Mate Rimac rekao je sljedeće: 'A što se vlasništva tiče, sada držim 47,7 posto. Kineski Camel group je na 14 posto, Hyundai na 11 posto, Porsche 10 posto, Kia 2,7 posto i ostalo su manji udjeli dosadašnjih ulagača iz 2012. i 2013. godine.’

Ako za 13,7 posto vlasništva platiš 80 milijuna eura, jednostavnom matematičkom operacijom dolazimo do toga Rimac Automobili trenutno na tržištu vrijede 584 milijuna eura ili preko 4,3 milijarde kuna.

Tekst se nastavlja ispod oglasa

Za usporedbu koliko je to nevjerojatno visoka brojka, tržišna kapitalizacija naše najveće turističke kompanije Valamar Riviere, koja drži desetinu ukupnog kategoriziranog turističkog smještaja u Hrvatskoj, na burzi trenutno iznosi 5,1 mlrd. kn”, napisao je Brkljača na svom Facebook profilu.



Rimac Automobili osnovani prije 10 godina

Rimac Automobile 2009. godine osnovao je Mate Rimac (tada star 21 godinu) projektom konverzije starog automobila na električni pogon. Isti automobil 2011. postavio je pet Guinnessovi svjetskih rekorda. Danas Rimac Automobili razvijaju i proizvode ključne sustave elektropogona za mnoge svjetske automobilske tvrtke i istodobno podižu standarde vozila visokih performansi s vlastitim električnim super sportskim automobilima.

> Velika galerija fotografija

Danas zapošljava više od 500 ljudi te nastavlja eksponencijalni rast. Sljedeći izazov koji predstoji jest rast tvrtke iz maloserijskog proizvođača složenih visokokvalitetnih komponenti elektropogona u velikoserijskog proizvođača za automobilsku industriju. U novom dijelu tvornice Rimac već uspostavlja nove proizvodne linije velikog obujma za baterijske pakete, sustave elektropogona i C_Two proizvodnju, koja počinje 2020. godine.